Rogue One: A Star Wars Story

Dej

Vedec Galen Erso sa skrýva so svojou rodinou na planéte Lah'mu. Imperiálny výskumník zbraní Orson Krennic ho prišiel prinútiť k dokončeniu Hviezdy smrti, vesmírnej stanice a superzbrane, ktorá je schopná zničiť celé planéty. Galenovu ženu Lyru zabijú a ich dcére Jyn sa podarí utiecť do bezpečia k rebelskému extrémistovi Saw Gerrerovi.
O pätnásť rokov neskôr sa nákladnému pilotovi Bodhi Rookovi podarí dezertovať z Impéria a prepašuje Gerrerovi na mesiac Jedha správu od Galena. Dôstojník rebelskej rozviedky Cassian Andor oslobodí Jyn z Imperiálneho pracovného tábora na Wobani a zoberie ju k Mon Mothme, ktorá vedie povstanie. Jyn presvedčia aby našla a zachránila Galena, aby sa Aliancia dozvedela viac o Hviezde smrti. Cassian však dostane rozkaz od vojenského dôstojníka Aliancie, Generála Dravena, aby Galena zabil.
Jyn, Cassian a preprogramovaný imperiálny droid K-2SO sa vydajú na Jedhu, kde Impérium získava kyber kryštály zo svätého mesta na pohon Hviezdy smrti, zataľ čo Gerrera a jeho partizáni voči nim vedú ozbrojené povstanie. S pomocou slepého duchovného bojovníka Chirruta Îmwe a jeho žoldnierskeho priateľa Baza Malbusa sa Jyn podarí spojiť s Gerrerom, ktorý drží Rooka v zajatí. Gerrera jej ukáže správu, v ktorej Galen odhalí, že sa mu podarilo tajne vybudovať zraniteľné miesto v Hviezde smrti a nasmeruje ich, aby získali plány Hviezdy smrti z chránenej Imperiálnej dátovej banky na planéte Scarif.
Na Hviezde smrti Krennic nariadi slabú strelu zo superlasera na zničenie hlavného mesta Jedhy. Jyn so skupinou zoberú Rooka a utečú z mesiaca, kde Gerrera zostal zomrieť. Veľký Moff Tarkin pogratuluje Krennicovi no hneď na to použije Rookovu dezerciu a únik tajných informácií ako zámienku, aby prebral kontrolu nad projektom.
Rook zavedie skupinu do výskumného centra Impéria na planéte Eadu, kde sa Cassian rozhodne nezabiť Galena. Keď Krennic vydá rozkaz zabiť Galenov tím kvôli úniku informácií sa Galen prizná zodpovednosť. Jeho výskumný tím aj tak zabijú. Jyn sa podarí dostať ku Krennicovi a jej otcovi no hneď na to Rebeli zaútočia na objekt. Galen je ťažko zranený a zomiera v rukách jeho dcéry, ktorá následne utečie so skupinou v ukradnutej imperiálnej nákladnej lodi. Krennic navštívi Dartha Vadera, od ktorého žiada podporu a audienciu u Cisára, čo Vader zamietne.
Jyn navrhne, aby išla rebelská flotila ukradnúť plány Hviezdy smrti, s čím nesúhlasí Rada Aliencie, ktorá je presvedčená, že proti Impériu už nie je možné vyhrať. Jynina skupina sa vydá ukradnúť plány na vlastnú päsť s podporou malej skupinky rebelských dobrovoľníkov. Na ukradnutej imperiálnej lodi, ktorú Rook nazval „Rogue 1“, sa skupine podarí dostať na Scarif, kde v Jyn, Cassian a K-2SO vstúpia do základne, zatiaľ čo zvyšní rebeli odvedú pozornosť útokom na miestnu imperiálnu posádku. Rebelská flotila zachytí imperiálnu komunikáciu o útoku na Scarife a prichádzajú na pomoc. K-2SO sa obetuje aby Jyn a Cassian mohli získať dáta, po ktoré prišli. Îmweho zabijú potom, čo sa mu podarí aktivovať hlavný vypínač, čím umožní komunikáciu s Rebelskou flotilou. Rooka zabijú granátom potom, čo informuje Rebelskú flotilu, že musia deaktivovať štít obklopujúci planétu, aby umožnili prenos plánov. Malbus zomiera v boji chvíľu po smrti Îmweho. Jyn a Cassian získajú plány, no sú prepadnutí Krennicom, ktorý postrelí Cassiana.
Krennic konfrontuje Jyn a vyhlási víťazstvo Impéria, no Cassian, ktorý prežil postrelí a zraní Krennica. Jyn pošle plány veliteľskej lodi Rebelov. Medzitým sa Hviezda smrti dostane na obežnú dráhu Scarifu, kde Tarkin nariadi ďalší útok superlasera, aby zničili Imperiálnu základňu. Krennic zomrie na základni a Jyn s Cassianom zomierajú na pláži po zasiahnutí tlakovou vlnou.
Rebelská flotila sa pripravuje na skok to hyperpriestoru no sú zachytení Vaderovou loďou. Vader vtrhne na riadiacu loď, kde zabije veľa rebelov keď sa snaží získať späť plány, no tie sa dostanú na malú loď, ktorej sa podarí utiecť. Na tejto lodi Princezná Leia vyhlási, že tieto plány sú nádejou pre Rebelov.

Produkcia

John Knoll, vedúci vizuálnych efektov pre Epizódu I až III dostal nápad na film desať rokov pred jeho realizáciou a po akvizícii spoločnosťou Disney návrh predniesol znovu, úspešne. V máji 2014 bolo oznámené, že Gareth Edwards film zrežíruje a Gary Whitta k nemu napíše scenár. Whitta však v januári 2015 projekt opustil a namiesto neho najali Chrisa Weitza. V novembri 2016 bolo oznámené, že film nebude obsahovať „space crawl“, ikonický plaziaci sa žltý text použitý na začiatku všetkých hlavných Star Wars filmoch.
Nakrúcanie začalo 8. augusta 2015 v Elstree Studios v Hertfordshire. Film je nakrútený na kamery Arri Alexa 65 s objektívmi Ultra Panavision 70.

Zmeny počas produkcie

Údajne až 40% filmu bolo zmeneného z pôvodnej Edwardsovej verzie filmu potom, čo spoločnosť Disney prejavila nespokojnosť s jeho verziou filmu. Scenárista filmu Tony Gilroy mal na starosti nakrútenie nových scén, vrátane zmeneného záveru filmu. Kvôli tejto skutočnosti sa mnoho záberov z trailerov neobjavilo v konečnej verzii filmu. Postprodukcia filmu bola ukončená 28. novembra 2016, necelý mesiac pred premiérou.